Aandklokreël terwyl talle stede in VSA brand | Maroela Media
(Foto: AP Photo/Alex Brandon)
Betogers in Washington in die VSA het Sondagaand ŉ aandklokreël verontagsaam terwyl die polisie gereageer het op talle brande wat “opsetlik gestig” is reg oor die stad.
Die historiese St. John’s Episcopal-kerk naby die Withuis is een van die geboue wat aan die brand gesteek is. Intussen word berig dat pres. Donald Trump Vrydag na ŉ ondergrondse bunker gehaas is nadat honderde betogers buite die Withuis bymekaargekom het. Veiligheid by die Withuis is intussen opgeskerp.
Washington DC se nasionale wag, nagenoeg 1 700 soldate, word intussen opgeroep vir bystand met die betogings buite die Withuis en elders in die land se hoofstad.
Stede in Amerika het vir nog ŉ agtereenvolgende aand onder betogings deurgeloop oor die dood van George Floyd (46). Die polisiebeampte wat vroeër vandeesweek in Minneapolis in die Amerikaanse deelstaat Minnesota op Floyd se keel gekniel het voor hy later dood is, word nou van die moord op Floyd aangekla.
(Foto: AP Photo/Evan Vucci)
Talle Amerikaanse stede het reeds ŉ aandklokreël ingestel om die betogings onder beheer te probeer bring. Die betogings raak dikwels gewelddadig met brande wat gestig word en plundering wat ook voorkom.
Volgens berigte is minstens 4 100 mense reeds in hegtenis geneem tydens die dae lange betogings wat sedert Floyd se dood woed.
In Bellevue, Washington, het die polisiehoof, Steve Mylett, gesê wydverspreide plundering en geweld het voorgekom. “Hulle was daar om te vernietig. Ons verwelkom vreedsame protesoptogte, maar hierdie is iets anders.”
(Foto: AP Photo/Ashley Landis)
Mylett het gesê hy is gewalg oor wat met Floyd gebeur het, maar dat die geweld die wettige protesoptogte oorskadu.
In Atlanta, Georgia, is twee polisiebeamptes afgedank en drie op kantoordiens geplaas nadat hulle glo oormatige geweld gebruik het tydens ŉ protesoptog.
Keisha Lance Bottoms, burgemeester van Atlanta, het gesê sy en die polisiehoof, Erika Shields, het die besluit geneem nadat beeldmateriaal van lyfkameras nagegaan is.
George Floyd VSA
Is dit al manier om woede te wys? Brand alles. Dit gaan dinge aansienlik verander. Dink jou in nou is ek kwaad vir my baas, daar brand sy huis?? Komaan dit is mos nie die regte optrede nie ! Binnekort is daar niks meer om te brand nie, wat gaan dan gebeur?
Die reg is mos nou besig om sy gang te gaan tyd dat die betogers pak kry
Nou word polisiemanne gestraf omdat hul hardhandig met betogers werk maar wat het betoger gedoen om dit te verdien
Maak my dink aan trein stasies in SA wat afgebrand is (Pretoria/Kaapstad) omdat die treine gekanseleer is, of laat was. Daai selfde honderde wat nou die stasies afgebrand het daag nou die volgende more op, en verwag daar moet ‘n trein wees om hulle werk toe te vat.
Dis nie reg wat met George Floyd gebeur het nie, maar hierdie is wraggies ook nie reg nie.